**Χαραλαμπία**, ελληνικό γυναικείο κύριο όνομα (όνομα βαφτιστικό).

Ετυμολογία του ονόματος
-----------------------

Το όνομα *Χαραλαμπία* είναι γυναικείος τύπος του βαφτιστικού *Χαράλαμπος*, από το μεταγενέστερο όνομα *Χαραλάμπης*, σύνθετο όνομα, από το *χαρά* και *-λάμπης*/*-λάμπος* (από το ρήμα *λάμπω* «λάμπω προς έξω φως, ακτινοβολώ»), σύμφωνα με το *Λεξικό της Ελληνικής Γλώσσας* «αυτός που λάμπει από χαρά».

Διάδοση του ονόματος
--------------------

Ο άγιος Χαράλαμπος είναι γνωστός από παλιά, όσο παλιά είναι γνωστοί οι άγιοι Γεώργιος, Δημήτριος ή Νικόλαος. Το όνομα διαδόθηκε ακόμη περισσότερο εξαιτίας της λατρείας που γνώρισε ο άγιος από τα μέσα του 17ου αι. όταν θεωρήθηκε προστάτης των πιστών από την πανούκλα, που εκείνα τα χρόνια ήταν έξαρση σε όλο τον ελλαδικό χώρο, ιδιαίτερα σε λιμάνια με έντονη κίνηση. Στα βενετοκρατούμενα μέρη η λατρεία του φαίνεται ότι συνυπήρξε στην αρχή με εκείνη του αγίου Ρόκκου, την οποία αντικατέστησε τελείως ύστερα από το τέλος της βενετικής κυριαρχίας. (Ως προστάτες από την πανούκλα λατρεύονταν και οι άγιοι Σπυρίδων, Αθανάσιος, Γεώργιος κ.ά. ενδεικτικό του μεγέθους του προβλήματος.) Σήμερα, σε μια προσπάθεια στατιστικής αποτίμησης της συχνότητας των ελληνικών ονομάτων, το όνομα *Χαραλαμπία* παρουσιάζεται ως το 187ο πιο συχνό όνομα (123ο ανάμεσα στα γυναικεία), ενώ το αντρικό *Χαράλαμπος* ως το 56ο πιο συχνό όνομα (21ο ανάμεσα στα αντρικά).

Ονομαστική εορτή
----------------

Το όνομα *Χαραλαμπία* γιορτάζει στις 10 Φεβρουαρίου, ημέρα κατά την οποία τιμάται από την Ορθόδοξη και την Καθολική Εκκλησία η μνήμη του άγιου Χαραλάμπους.

Τύποι και υποκοριστικά του ονόματος Χαραλαμπία
----------------------------------------------

* *Χαραλαμπία*, τύπος, κοινός σε όλη την Ελλάδα.
	+ *Χαραλαμπίτσα*, υποκοριστικός τύπος, κοινός σε όλη την Ελλάδα.
	+ *Μπία*, συντομευμένος τύπος.
* *Χαρά*, (το *Χαρά*, μπορεί να προέρχεται και από άλλα ονόματα, λ.χ. Χαριθέα).
* *Χάρις*, *Χάρη* (τα ονόματα *Χάρις* και *Χάρη* μπορεί να είναι σύντομοι τύποι και άλλων ονομάτων, λ.χ. Χάρις Αλεξίου, πραγματικό όνομα Χαρίκλεια Ρουπάκα).

### Διαλεκτικοί τύποι

* *Χαραλαμπούσιω*, *Μπούσιω*· *Πούσιω*.
* *Χαραλαμπού*, *Χαρού*, *Χαμπού*, στην Κύπρο. Το *Χαρού* ωστόσο, σύμφωνα με τον Σ. Μενάρδο, από το *Χαριθέα*.
* *Λιάμπω*, στη Θεσπρωτία.
* *Μπαμπή*, *Μπαμπώ*, στην Τήνο· *Μπαμπούλα*, στην Αίνο (σημερινή Ενέζ) της Θράκης, υποκοριστικό.

Αντρικός τύπος του ονόματος Χαραλαμπία
--------------------------------------

*Χαράλαμπος*, *Χαραλάμπης*.

Εξωτερικοί σύνδεσμοι
--------------------

|  |  |
| --- | --- |
| wiktionary logowiktionary logo | Το *Βικιλεξικό* έχει σχετικό λήμμα:  **Χαραλαμπία**  |

Παραπομπές
----------

1. ↑  Γεώργιος Μπαμπινιώτης, *Λεξικό της Ελληνικής Γλώσσας*, Κέντρο Λεξικολογίας, δεύτερη έκδοση, ανατύπωση, Αθήνα 2005.
2. ↑  Χάρης Φουνταλής, «Ελληνικά ονόματα (και ολίγη από στατιστική)» Αρχειοθετήθηκε 2015-06-22 στο Wayback Machine.
3. ↑  «Συναξαριστής» Ιερομάρτυρος Χαραλάμπους του θαυματουργού (†202).
4. ↑  «Santi Caralampo, Porfirio e Bapto Martiri», *Santi e Beati*.
5. ↑  Κώστας Σπανός, «Οι οικισμοί της επισκοπής των Σταγών…», *Θεσσαλικό Ημερολόγιο* # 61, Λάρισα 2012, σ. 13.
6. ↑  Αθανάσιος Χ. Μπούτουρας, *ό.π.*
7. ↑  Σίμος Μενάρδος, «Περί των ονομάτων των Κυπρίων», Αθηνά, #16 (1904), σ. 281.
8. ↑  Αθανάσιος Χ. Μπούτουρας, *ό.π.*
9. ↑  Αθανάσιος Χ. Μπούτουρας, *ό.π.*